b'\n_START_ARTICLE_\nItqiy (meteorit)\n_START_PARAGRAPH_\nMeteorit Itqiy je meteorit iz skupine preprostih enstatitnih ahondritov. V to skupino spada tudi meteorit Zaklodzie._NEWLINE_Meteorit Itqiy so na\xc5\xa1li leta 1990 v zahodnem delu Sahare v pokrajini Saguia el Hamra. Meteorit Itqiy ima maso 4,72 kg, razpadel pa je na dva dela po 0,41 kg in 4,31 kg. \xc4\x8ceprav spominja na enstatitne hondrite, ga pri\xc5\xa1tevajo med preproste enstatitne ahondrite. Padec tega meteorita so menda v preteklosti opazovali, zato so s pomo\xc4\x8djo ogljikovega izotopa \xc2\xb9\xe2\x81\xb4C so izmerili njegovo starost na Zemlji 5.800 let. S pomo\xc4\x8djo u\xc4\x8dinka kozmi\xc4\x8dnih \xc5\xbearkov so ocenili njegovo starost na 30,1 milijona let. Meteorit vsebuje nepravilna milimeter velika zrna enstatita in kamacita ter medsebojno vra\xc5\xa1\xc4\x8dene sulfide in kamacit. V njem se opazita dva termi\xc4\x8dna dogodka (delno taljenje in ohlajanje). Sulfidi spominjajo na sulfide v E hondritih, vendar je njihova zgradba druga\xc4\x8dna kot v EL in EH hondritih. Podobno kot vsi enstatitni hondriti, je tudi star\xc5\xa1evsko telo meteorja Itqiy nastalo v mo\xc4\x8dno reduktivnem okolju. Ka\xc5\xbee pa dolo\xc4\x8dene lastnosti, ki niso zna\xc4\x8dilne za enstatitne hondrite. V nekaterih lastnostih je podoben lodranitom, kar bi lahko pomenilo, da je star\xc5\xa1evsko telo drugo kot pri ostalih enstatitnih meteoritih.'